Ο **Κώστας Παπαϊωάννου** (28 Ιουλίου 1945 - 15 Ιανουαρίου 2024) ήταν Έλληνας διεθνής ποδοσφαιριστής. Προσχώρησε στον Άρη από τον ΠΑΟΔ το 1967 και αγωνίστηκε με μεγάλη επιτυχία στη θέση του αριστερού επιθετικού και ενίοτε του επιτελικού μέσου έως το 1976, όταν και μεταγράφηκε στον Παναιτωλικό.

Καριέρα
-------

Ο Παπαϊωάννου μεταγράφηκε στον Άρη από τον ΠΑΟΔ το καλοκαίρι του 1967 και είναι ένας από τους πρώτους σκόρερ στην ιστορία του συλλόγου. Αγωνίστηκε ως αριστερός εξτρέμ και την πρώτη του χρονιά με τους "κίτρινους" πέτυχε συνολικά δεκαεπτά γκολ σε όλες τις διοργανώσεις, σκοράροντας δύο φορές χατ-τρικ σε διάστημα τριών ημερών, στις 17 Μαρτίου 1968 εναντίον του Πανιωνίου για το πρωτάθλημα και τρεις ημέρες αργότερα εναντίον του Μεγάλου Αλεξάνδρου για το κύπελλο.

Τον Ιούνιο του 1968, αγωνίστηκε με την εθνική ομάδα Ενόπλων στην Τεχεράνη, η οποία κατέκτησε τον παγκόσμιο τίτλο νικώντας την Τουρκία με 4-1, με τον Παπαϊωάννου να πετυχαίνει το τέταρτο τέρμα της ομάδας.

Στις 22 Σεπτεμβρίου 1968, πέτυχε χατ-τρικ σε ευρωπαϊκό αγώνα, εναντίον της Χιμπέρνιαν από τη Μάλτα, όπου οι "κίτρινοι" κέρδισαν με 0-6. Εκείνη την περίοδο (1968-69), πέτυχε εννέα γκολ στο πρωτάθλημα της Α' εθνικής κατηγορίας, βοηθώντας την ομάδα του να γίνει η πρώτη εκτός Π.Ο.Κ. που τερμάτισε στην πρώτη τριάδα του ελληνικού πρωταθλήματος.

Την επόμενη χρονιά, ο Παπαϊωάννου υπήρξε θεμέλιος λίθος για την κατάκτηση της τέταρτης θέσης στο ελληνικό πρωτάθλημα, καθώς σε τριάντα συμμετοχές πέτυχε εννέα γκολ. Στις 21 Ιουνίου 1970, πέτυχε το νικητήριο γκολ της ομάδας του μέσα στο στάδιο Καραϊσκάκη, στον ημιτελικό του κυπέλλου, το οποίο ο Άρης κατέκτησε κερδίζοντας τον ΠΑΟΚ στον τελικό με 1-0.

Με την εθνική ομάδα αγωνίστηκε για πρώτη φορά στις 12 Μαρτίου 1969 στο Τελ Αβίβ, στον φιλικό αγώνα Ισραήλ-Ελλάδα 3-3 και για τρίτη και τελευταία στον φιλικό αγώνα Ελλάδα-Iταλία 2-1 στις 4 Μαρτίου 1972.

Το 1970-71, ταλαιπωρήθηκε από τραυματισμούς, με χειρότερο αυτόν στον αγώνα με τον ΠΑΟΚ, όπου πέτυχε το νικητήριο γκολ της ομάδας του αλλά έπαθε κάταγμα δεξιάς κλείδας. Όταν επανήλθε, ο Μιχάλης Μπαλτατζής τον χρησιμοποίησε στον χώρο του κέντρου. Την επόμενη χρονιά, πέτυχε το νικητήριο γκολ του Άρη στον εκτός έδρας αγώνα κυπέλλου με τον Ολυμπιακό, ενώ σκόραρε επτά γκολ σε 34 αγώνες πρωταθλήματος.

Τις περιόδους 1972-73 και 1973-74, σκόραρε συνολικά δεκαπέντε φορές σε αγώνες πρωταθλήματος, αλλά την πρώτη εκ των δύο η απουσία σημαντικών παικτών της ομάδας λόγω τιμωρίας άφησε τον Άρη ένατο, ενώ τη δεύτερη οι "κίτρινοι" τερμάτισαν για δεύτερη φορά στην ιστορία τους στην πρώτη τριάδα της Α' εθνικής.

Το 1974-75, χαρακτήρισε τη σεζόν του ο τραυματισμός του στις 12 Ιανουαρίου 1975 στον Βόλο, ο οποίος τον άφησε εκτός αγωνιστικών χώρων μέχρι τα τέλη Μαρτίου. Εκείνη τη χρονιά, αγωνίστηκε σε δεκαεννέα αγώνες και πέτυχε πέντε γκολ. Η επόμενη περίοδος ήταν και η τελευταία του με τον Άρη, με τελευταία του συμμετοχή στις 23 Μαΐου 1976, όπου οι "κίτρινοι" νίκησαν με 6-0 τον Απόλλων Αθηνών, με τον Παπαϊωάννου να πετυχαίνει το τελευταίο του τέρμα με τον Άρη στο 17ο λεπτό.

Συνέχισε την αγωνιστική του καριέρα στον Παναιτωλικό, συμμετέχοντας σε 27 αγώνες πρωταθλήματος και σκοράροντας έξι φορές.
Ολοκλήρωσε την καριέρα του, φορώντας τη φανέλα του Απόλλωνα Καλαμαριάς τη σεζόν 1977-78.

Θάνατος
-------

Απεβίωσε στις 15 Ιανουαρίου 2024 .

Στατιστικά με τον Άρη
---------------------

| Διοργάνωση | Αγώνες | Τέρματα |
| --- | --- | --- |
| Α' Εθνική | 226 | 64 |
| Κύπελλο Ελλάδας | 20 | 12 |
| Ευρωπαϊκοί αγώνες | 12 | 3 |
| **Σύνολο** | **258** | **79** |

Παραπομπές
----------

1. ↑  Konstantinos Papaioannou - Player profile | Transfermarkt
2. ↑  Greece - Final Tables 1959-1999 - RSSSF
3. ↑  Εφημερίδα Μακεδονία, 19/3/1968, Σελίδα: 4
4. ↑  Εφημερίδα Μακεδονία, 21/3/1968, Σελίδα: 4
5. ↑  Τα έξι Παγκόσμια Κύπελλα της Εθνικής Ενόπλων - Sport-Retro.gr
6. ↑  Εφημερίδα Μακεδονία, 24/9/1968, Σελίδα: 9
7. ↑  Greece 1968/69 - RSSSF
8. ↑  Greece 1969/70 - RSSSF
9. ↑  «Ολυμπιακός-ΑΡΗΣ 0-1 (Ημιτελικός κυπέλλου 1970) - Allaboutaris». Αρχειοθετήθηκε από το πρωτότυπο στις 9 Νοεμβρίου 2017. Ανακτήθηκε στις 19 Φεβρουαρίου 2021.
10. ↑  Αγώνες Εθνικής 1966-1970 - ΕΠΟ
11. ↑  Αγώνες Εθνικής 1971-1975 - ΕΠΟ
12. ↑  Εφημερίδα Μακεδονία, 5/11/1970, Σελίδα: 5
13. ↑  Φωτογραφική αναδρομή: Οι νίκες του Άρη επί του Ολυμπιακού - ARIS.RE
14. ↑  Greece 1971/72 - RSSSF
15. ↑  Greece 1972/73 - RSSSF
16. ↑  Greece 1973/74 - RSSSF[*νεκρός σύνδεσμος*]
17. ↑  Greece 1974/75 - RSSSF[*νεκρός σύνδεσμος*]
18. ↑  Εφημερίδα Μακεδονία, 25/5/1976, Σελίδα: 4
19. ↑  Greece 1976/77 - RSSSF
20. ↑
21. ↑  «Πέθανε ο παλαιμαχος ποδοσφαιριστης Κώστας Παπαϊωάννου». 15 Ιανουαρίου 2024. Ανακτήθηκε στις 16 Ιανουαρίου 2024.

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Βασίλης [άγνωστο επίθετο], *Την καρδιά αν ρωτήσεις ποτέ...Αυτοί που μας έφτασαν ως τα εκατό*, αυτοέκδοση, 2014. ISBN 978-960-93-5927-6